Politieksperter tar et oppgjør med berøringsangst om muslimer og æreskultur i Norge
Bokbombe fra eksperter i politiet: Mener at de fleste i Norge med bakgrunn fra muslimske land, lever i en æreskultur med seksuell kontroll av jenter.  I fjor høst slo de alarm om æresvold i minoritetsmiljøer. De sa at seksuelle overgrep er så vanlig at mange jenter tror det er en del av oppveksten.  Nå har politiadvokat Terje Bjøranger og politioverbetjent Gunnar Svensson skrevet bok om æresrelatert kriminalitet. Målet er å spre kunnskap om det de mener er et stort samfunnsproblem. De vil at ansatte i alle etater skal drilles i hva kollektiv æreskultur i storfamilier går ut på.  I løpet av karrieren har de selv møtt tusenvis av unge i Norge:  Unge som er blitt utsatt for vold, overgrep, trusler, tvang og isolasjon.  Unge som nektes å ha kjæreste eller omgås venner av det motsatte kjønn. Unge som tvinges til å gifte seg eller blir sendt ut av landet mot sin vilje.  Rykter kan være nok til å utløse slike straffereaksjoner – i et forsøk på å gjenopprette jentas – og familiens ære.  – Når man har kunnskap, kan man stille de rette spørsmålene som kan redde unges liv og helse, sier de.  Derfor foreslår forfatterne en rekke tiltak, blant annet:  – Mange muslimer lever i en æreskultur Svensson og Bjøranger var med på å starte Kompetanseteamet mot negativ sosial kontroll og æresrelatert vold for 20 år siden. Svensson er fortsatt Politidirektoratets representant i teamet. Begge er ansatt i Kripos.  – Hvordan definerer dere æreskultur? – En kultur hvor storfamilien opplever en kollektiv rett og plikt til å kontrollere seksualiteten til jenter og kvinner i familien.  – De fleste i Norge med bakgrunn fra muslimske land, lever i en æreskultur med seksuell kontroll av jenter. Det er hovedinntrykket vårt. De viser til at de har jobbet med over 10.000 saker. I boken presenterer de rundt 200 konkrete eksempler. De påpeker imidlertid at noen har familie fra land som Sri Lanka og India. – Men de fleste er muslimer eller har muslimsk familiebakgrunn.  De viser til at saker med tilknytning til Pakistan, Syria, Afghanistan, Irak og Somalia topper Kompetanseteamets statistikk. Debatten om ære Aftenposten har snakket med flere imamer som avviser blankt at press, tvang og vold er forankret i islam. De mener foreldre skal akseptere de unges valg. Men de innser at enkelte misbruker religionen for å forsvare sin voldsbruk, press og tvang.  Arshad Jamil har tidligere sagt at storsamfunnet stigmatiserer en hel gruppe ved å slå fast at dette kun skjer i muslimske miljøer. Han er styremedlem og dialogansvarlig i Muslimsk Dialognettverk (MDN). «Æresvold» skyldes hverken islam eller muslimer, skriver forsker Christopher R. Fardan i denne kronikken. Betyr det at politiforfatterne har misforstått? Islamsk problem? I boken skriver de at æreskulturen lever godt sammen med islam. De viser blant annet til at sex utenfor ekteskapet er forbudt.  – Hva slags forutsetninger har dere for å si at de fleste fra disse miljøene er en del av en voldelig æreskultur? Har dere politibrillene på hele tiden? – Vi er ikke antropologer, men vi har hatt 10.000 saker. De vi har snakket med, forteller om kusiner, søstre og venninner som står i den samme myra. Vi vet at terskelen for å kontakte myndighetene er høy. Mørketallene er store. – Mener dere at islam er et problem her?  – Nei, æreskulturen er eldre enn islam. I Eritrea kan både kristne og muslimer forholde seg til en streng æreskultur. Men det er ganske åpenbart at æreskulturen lever godt sammen med islam. I muslimske land er kultur og religion vevd sammen. Familier begrunner ofte trusler og press med både religiøse og æresmoralske argumenter.  – Men mange med familiebakgrunn fra Syria, Pakistan, Somalia etc., sier at de ikke kjenner til noen æreskultur? – Enten er det løgn, eller så bruker de andre ord. Vi har også hørt jenter avvise at det er snakk om ære. Samtidig forteller de om storfamiliens kontroll, trusler, vold. Hele verden kaller dette ære, sier Svensson. – Nå har vi andre- og tredje generasjon innvandrere her. Kaster dere ikke et mistenkelighetens teppe over alle med røtter i disse landene? – Men da blir de jo krenket av virkeligheten. De som faktisk krenker og de som stigmatiserer, er familiene som fortsatt velger å opprettholde æreskulturen, sier Svensson.  Forlovet som barn Ingen kjenner omfanget av æresrelatert kriminalitet. Få blir anmeldt og dømt.  Men politiekspertene mener at all offentlig innblanding senker trusselnivået. Selv om tvangsekteskap er forbudt har de ofte sett at barn blir forlovet eller giftet bort som veldig små barn. Ekteskapet blir realisert når den unge kommer i lovlig giftealder. De er mot arrangerte ekteskap.  – Arrangerte ekteskap er ikke det motsatte av tvangsekteskap. De er ofte ikke basert på full valgfrihet. Sjelden er det noe alternativ å si nei.  Forfatterne mener det norske samfunnet nå må være villig til å betale prisen for flere tiår med innvandring fra land med æreskultur. – Vår lojalitet må ligge hos de unge. Men i altfor stor grad er det de unge som betaler regningen. 
Politiadvokat Terje Bjøranger og politioverbetjent Gunnar Svensson har skrevet en bok om æresrelatert kriminalitet i Norge.  De mener mange i Norge med bakgrunn fra muslimske land lever i en æreskultur der jenters seksualitet kontrolleres.  Forfatterne foreslår tiltak for å bekjempe denne kulturen, inkludert strengere kontroll med skolepermisjoner for å reise til utlandet og forbud mot søskenbarnekteskap.